Harry Potter

**Harry Potter** on brittiläisen kirjailijan J. K. Rowlingin kirjoittama seitsemänosainen fantasiakirjasarja. Kirjasarja kertoo velhopoika Harry Potterista ja seikkailuista, joita hän kokee ystäviensä Ron Weasleyn ja Hermione Grangerin kanssa käydessään Tylypahkan taikakoulua. Pääjuoni kuvaa Harryn taistelua pahaa lordi Voldemortia vastaan. Kirjasarjaan kuuluu seitsemän varsinaista osaa ja lisäksi Rowlingin kirjoittamia pieniä lisäosia. *Harry Potterin* pohjalta on tehty esimerkiksi samanniminen elokuvasarja, kolme teemapuistoa ja paljon erilaisia oheistuotteita. Suunnitteilla on myös kirjasarjaan perustuva samanniminen televisiosarja.

Kirjasarjan ensimmäinen osa *[[Harry Potter ja viisasten kivi]]* () ilmestyi alkuperäiskielellä vuonna 1997 ja sen viimeinen osa *[[Harry Potter ja kuoleman varjelukset]]* () vuonna 2007. Ensimmäisen kirjan julkaisusta lähtien kirjasarja on saanut suurta suosiota ympäri maailmaa, ja se on ollut sekä arvostelu- että myyntimenestys. Kirjasarja on myynyt yli 500 miljoonaa kappaletta ja se on käännetty yli 73 kielelle. Suomeksi *Harry Potter* -kirjasarjan kustansi Tammi ja sen käänsi Jaana Kapari-Jatta. Kirjasarja julkaistiin suomeksi vuosina 1998–2008. Rowlingin tarinaan perustuva näytelmä, *[[Harry Potter ja kirottu lapsi]]*, sai ensi-iltansa Lontoossa 30. heinäkuuta 2016, ja sen käsikirjoitus julkaistiin myöhemmin kirjan muodossa.

*Potterin* kunniaksi on pystytetty kolme teemapuistoa. Ensimmäinen avautui yleisölle Floridan osavaltiossa Orlandossa Yhdysvalloissa 18. kesäkuuta 2010. Puistoon rakennettiin kirjasarjasta tuttuja kohteita, kuten Tylyahon velhokylä ja Tylypahkan linna. Puisto kantaa nimeä "The Wizarding World of Harry Potter". Toinen *Potter*-aiheinen teemapuisto avattiin Japanin Osakassa heinäkuussa 2014, ja kolmas avattiin Hollywoodiin vuonna 2016.

## Taustaa
### Kirjailija

J. K. Rowling syntyi 31. heinäkuuta 1965 Yaten kaupungissa Englannissa. Hänen perheensä muutti vuonna 1974 Walesin rajalle Tutshilliin, jonka läheisyydessä sijaitsi Forest of Dean, metsä joka inspiroi myöhemmin *Potter*-kirjojen Kiellettyä metsää. Siellä hän kävi Tutshill Church of England -koulua ja myöhemmin Wyedeanin yhteiskoulua, jossa hänet palkittiin koulun parhaana oppilaana. Rowling opiskeli ranskan kieltä Exeterin yliopistossa, josta hän valmistui vuonna 1987. Rowling julkaisi ensimmäisen lapsille ja nuorille suunnatun romaaninsa *[[Harry Potter ja viisasten kivi|Harry Potter ja viisasten kiven]]* vuonna 1997. Hän kirjoitti *Potter*-sarjaa vielä kuuden muun kirjan verran, joista viimeinen ilmestyi vuonna 2007. Sen jälkeen hän on kirjoittanut aikuisille suunnattuja kirjoja, kuten *[[Paikka vapaana]]* (2012) ja *[[Cormoran Strike]]* -dekkarisarjan (2013–).

### Kirjasarjan historia
Rowling sai ensimmäisen idean *Harry Potterin* tarinaan matkustaessaan junalla Manchesterista Lontooseen vuonna 1990. Rowlingin istuessa ruuhkaisessa junassa hänen mieleensä pälkähti idea pienestä, ruipelosta ja tummahiuksisesta pojasta, joka ei tiennyt olevansa velho. Puoli vuotta myöhemmin kirjailijan äiti Anne Rowling kuoli, mikä vaikutti häneen syvästi. Rowling muutti Portugaliin ja alkoi opettaa englantia Encounter English School -nimisessä kielikoulussa. Siellä ollessaan hän alkoi hahmotella ensimmäisen *Potter*-kirjan ensimmäistä lukua. Portugalissa Rowling tutustui sikäläiseen Jorge Arantesiin, jonka kanssa hän alkoi seurustella. Rowlingin tultua raskaaksi Arantes kosi, ja Rowling suostui ystäviensä hämmästykseksi. Heidän tyttärensä Jessica syntyi heinäkuussa 1993. Rowlingin ja Arantesin välinen avioliitto kuitenkin kariutui, ja Rowling haki eroa elokuussa 1994.

Rowling muutti Edinburghiin Skotlantiin avioliiton päätyttyä ja päätti kirjoittaa ensimmäisen *Potter*-kirjan loppuun. *Harry Potter ja viisasten kivi* -kirjan kirjoittaminen oli hidasta: Rowling kirjoitti kaiken ensin käsin, minkä jälkeen hän kirjoitti kaiken puhtaaksi vanhanaikaisella kirjoituskoneella. Lopulta kirja valmistui ja Rowling lähetti näytteen kirjan kolmesta ensimmäisestä luvusta Christopher Littlen kirjallisuusagentuuriin, josta se lähetettiin eteenpäin kustantamoille. Kaksitoista kustantamoa ehti hylätä kirjan, kunnes Bloomsbury Publishing teki siitä tarjouksen ja lähetti ennakkomaksuna 1 500 puntaa. Koska Bloomsbury pelkäsi, että pojat eivät lukisi naiskirjailijan kirjoittamaa kirjaa, yhtiö taivutteli Rowlingin ottamaan itselleen taiteilijanimen, josta häntä ei tunnistettaisi naiseksi. Rowling päätti ottaa taiteilijanimekseen Joanne Kathleen Rowlingin, lyhennettynä J. K. Rowling. Nimen Kathleen Rowling otti isoäitinsä nimestä, sillä hänellä itsellään ei ollut toista nimeä. Kirjasarjan ensimmäisen osan englanninkielinen alkuteos *Harry Potter and The Philosopher's Stone* julkaistiin 30. kesäkuuta 1997. Kirja myi hyvin, sai myönteisiä arvosteluja ja voitti lisäksi useita palkintoja.

Kirjan Yhdysvaltain-oikeuksista käytiin huutokauppa, joka päättyi lopulta kustannusyhtiö Scholasticin voittoon. Scholastic maksoi jopa 105&nbsp;000 dollaria julkaisuoikeuksista, mikä oli paljon silloin vielä tuntemattoman kirjailijan kirjasta. Scholasticin maksaman summan tuella Rowling kykeni lopettamaan muut työt ja alkoi kirjoittaa kokopäiväisesti. Huutokauppa ja erityisesti korkea hinta huomioitiin myös lehdistössä, ja Rowling nousi tällöin ensimmäistä kertaa kunnolla julkisuuteen. Korkea hinta pakotti osaltaan Scholasticin markkinoimaan kirjaa näyttävästi; se halusi välttää tappioita maksettuaan itse suuren hinnan oikeuksista. *Viisasten kiven* ensipainos Yhdysvalloissa oli peräti 50&nbsp;000 kappaletta, ja se julkaistiin vuonna 1998.

Ennen *[[Harry Potter ja viisasten kivi]]* -kirjan ilmestymistä Rowling oli jo alkanut kirjoittaa sarjan toista osaa *[[Harry Potter ja salaisuuksien kammio]]*. Työnsä ohessa Rowling kirjoitti toista kirjaa ja sai Skotlannin taideneuvostolta apurahaa, jotka hän käytti tietokoneen ostamiseen. Kahden viikon kuluttua ensimmäisen kirjan julkaisusta Rowling luovutti Bloomsburylle toisen kirjan valmiin käsikirjoituksen. *Harry Potter ja salaisuuksien kammio* julkaistiin vuonna 1998, jolloin *Harry Potter ja viisasten kivi* oli jo kohonnut Britannian bestsellerlistan kärkeen. 8. heinäkuuta 1999 julkaistiin sarjan kolmas osa, *[[Harry Potter ja Azkabanin vanki]]*. Kirja lisäsi Rowlingin kuuluisuutta ja varallisuutta, ja hän sai vierailla useissa tilaisuuksissa ja myynninedistämistapahtumissa. 

Neljännen kirjan kirjoittamisen aikaan lehdistö nosti julkisuuteen Rowlingin epäonnistuneen avioliiton. Rowling ei pitänyt lehtien menettelystä ja alkoi suhtautua julkisuuteen varauksellisemmin. Neljäs kirja *[[Harry Potter ja liekehtivä pikari]]* julkaistiin vuonna 2000.

Potter-fanit ympäri maailmaa saivatkin odottaa viidettä kirjaa kauan. Syy siihen oli Rowlingin oikeusjuttu, joka venyi pitkäksi. *[[Harry Potter ja Feeniksin kilta]]* ilmestyi englanninkielisenä 21. kesäkuuta 2003. Suomen kielelle käännetyistä Potter-kirjoista kyseinen kirja oli sivumäärältään laajin: noin 1050 sivua. Suomennos ilmestyi 12. maaliskuuta 2004. Viidettä kirjaa myytiin pelkästään Yhdysvalloissa noin 13 miljoonaa kappaletta. Kirjassa Rowling esitteli paljon uusia henkilöitä ja paikkoja.

16. heinäkuuta 2005 ilmestyi sarjan kuudes kirja *[[Harry Potter ja puoliverinen prinssi]]*; suomennos ilmestyi 16. maaliskuuta 2006. Kirjaa on myyty pelkästään Yhdysvalloissa yli 12 miljoonaa kappaletta. Kuudennessa kirjassa seurataan entistä tarkemmin Tylypahkan oppilaiden seuraelämää.

Rowling sai sarjan viimeisen kirjan valmiiksi 11. tammikuuta 2007 edinburghilaisessa Balmoral-hotellissa. Kirja on synkin kaikista Harry Potter-kirjoista, koska kuolemalla on suuri osa tarinankulussa. Kirja on Harry Potter -sarjan viimeinen, sillä Rowling on ilmoittanut, ettei aio kirjoittaa enempää Harrya käsitteleviä kirjoja, mutta samalla huomauttanut, ettei koskaan pitäisi sanoa ei koskaan. Rowling saattaa kirjoittaa Harry Potter -maailmasta tietosanakirjatyyppisen kirjan tai lisää Harryn koulukirjoja, joista osan hän onkin jo kirjoittanut *[[Huispaus kautta aikojen]]* ja *[[Ihmeotukset ja niiden olinpaikat (kirja)|Ihmeotukset ja niiden olinpaikat]]*, mutta näiden tuotto menee hyväntekeväisyyteen. Seitsemäs kirja ilmestyi maailmanlaajuisesti 21. heinäkuuta 2007. Suomennos ilmestyi 7. maaliskuuta 2008.

Kesällä 2015 tiedotettiin kahdeksannesta Harry Potter -kertomuksesta Harry Potter and the Cursed Child (2016, *Harry Potter ja kirottu lapsi*), joka poikkeuksellisesti toteutettiin kaksiosaisena, 31. heinäkuuta 2016 ensi-iltansa Lontoossa saavana näytelmänä. Näytelmän käsikirjoitus julkaistiin samana päivänä Yhdysvalloissa ja Isossa-Britanniassa, sekä samaan aikaan myös sähkökirjana. Julkaisupäivä on myös Harry Potterin syntymäpäivä.

### Romaanit
**[[Harry Potter ja viisasten kivi]]* (*Harry Potter and the Philosopher's Stone*, 1997.) Suomentanut Jaana Kapari-Jatta. 1998 Tammi. 
**[[Harry Potter ja salaisuuksien kammio]]* (*Harry Potter and the Chamber of Secrets*, 1998.) Suomentanut Jaana Kapari-Jatta. 1999 Tammi. 
**[[Harry Potter ja Azkabanin vanki]]* (*Harry Potter and the Prisoner of Azkaban*, 1999.) Suomentanut Jaana Kapari-Jatta. 2000 Tammi 
**[[Harry Potter ja liekehtivä pikari]]* (*Harry Potter and the Goblet of Fire*, 2000.) Suomentanut Jaana Kapari-Jatta. 2001 Tammi 
**[[Harry Potter ja Feeniksin kilta]]* (*Harry Potter and the Order of the Phoenix*, 2003.) Suomentanut Jaana Kapari-Jatta. 2004 Tammi 
**[[Harry Potter ja puoliverinen prinssi]]* (*Harry Potter and the Half-Blood Prince*, 2005.) Suomentanut Jaana Kapari-Jatta. 2006 Tammi. 
**[[Harry Potter ja kuoleman varjelukset]]* (*Harry Potter and the Deathly Hallows*, 2007.) Suomentanut Jaana Kapari-Jatta, 2008. Tammi 

### Muut työt
**[[Huispaus kautta aikojen]]* (*Quidditch Through the Ages*, 2001.) Suomentanut Jaana Kapari-Jatta. 2001 Tammi. 
**[[Ihmeotukset ja niiden olinpaikat (kirja)|Ihmeotukset ja niiden olinpaikat]]* (*Fantastic Beasts and Where to Find Them*, 2001.) Suomentanut Jaana Kapari-Jatta. 2001 Tammi. 
**[[Siuntio Silosäkeen tarinat]]* (*The Tales of Beedle the Bard*, 2008.) Suomentanut Jaana Kapari-Jatta. 2009 Tammi 
**[[Harry Potter ja kirottu lapsi]]* (2016, *Harry Potter and the Cursed Child*). Kahdeksas Harry Potter -kertomus. Kaksiosainen englanninkielinen näytelmä, jonka on kirjoittanut Jack Thorne J. K. Rowlingin, Jack Thornen ja John Tiffanyn yhdessä luoman tarinan pohjalta. Näytelmän ensi-ilta 30.7.2016 Lontoossa.  Näytelmään pohjautuva, kaksiosainen *Harry Potter ja kirottu lapsi* -teos julkaistiin suomeksi 8. marraskuuta 2016.

Rowling on laajentanut alkuperäistä kirjasarjaa muutamilla lyhyillä kirjoilla, joiden tuoton hän on ohjannut eri hyväntekeväisyyskohteille. Vuonna 2001 hän julkaisi Tylypahkassa käytettyyn oppikirjaan perustuvan teoksen *[[Ihmeotukset ja niiden olinpaikat (kirja)|Ihmeotukset ja niiden olinpaikat]]* ja kuvitteellisen urheilulajin huispauksen historiasta kertovan teoksen *[[Huispaus kautta aikojen]]*, joiden tuotot sai hyväntekeväisyysjärjestö Comic Relief. Vuonna 2007 Rowling kirjoitti teoksen *[[Siuntio Silosäkeen tarinat]]*, kokoelman satuja, jotka esiintyivät kirjasarjan viimeisessä osassa ja joiden pohjalta hän kirjoitti käsin seitsemän kappaletta kirjaa. Yksi käsin kirjoitetuista kirjoista huutokaupattiin, ja huutokaupan tuotto ohjattiin Children's High Level Group -järjestölle. *Siuntio Silosäkeen tarinat* julkaistiin alkuperäiskielellä joulukuussa 2008, ja tuotto ohjattiin jälleen samalla järjestölle. Vuonna 2008 Rowling kirjoitti 800-sanaisen, aikaan ennen kirjasarjan tapahtumia sijoittuvan novellin Waterstone'sin huutokauppaan, jolla kerättiin rahaa muutamiin hyväntekeväisyyskohteisiin.

## Teosten sisältö

Kirjasarjan keskipisteessä on Harry Potter -niminen orpopoika, joka saa 11-vuotissyntymäpäivänään tietää olevansa velho ja pääsevänsä opiskelemaan taikuutta Tylypahkan noitien ja velhojen kouluun. Jokainen kirja keskittyy kertomaan Harryn yhden kouluvuoden tapahtumista, ja suurin osa kirjojen tapahtumista sijoittuu Tylypahkaan. Kirjassa *[[Harry Potter ja kuoleman varjelukset]]* Harry ei palaa Tylypahkaan vaan lähtee Tylypahkan rehtorin Albus Dumbledoren pyynnöstä jäljittämään ja tuhoamaan hirnyrkkejä eli lordi Voldemortin sielunpalasia ystäviensä Ron Weasleyn ja Hermione Grangerin kanssa. Ajan myötä Tylypahkassa Harry oppii uusia kykyjä ja selvittää monia ongelmia ja pulmia liittyen niin taikuuteen kuin henkilökohtaisiin suhteisiinkin. Kirjojen kantava teema on Harryn seitsenvuotinen taistelu lordi Voldemortia vastaan.

### Juoni
Kun Harry Potter oli vasta runsaan vuoden ikäinen, voimakas pimeänpuolen velho lordi Voldemort murhasi hänen vanhempansa Lily ja James Potterin. Lordi Voldemort yritti murhata myös Harryn, mutta koska Harryn äiti uhrautui poikansa puolesta osoittaen suurta rakkautta, tappokirous kimposi vauvasta Voldemortiin itseensä ja jätti vauvan otsaan vain salamanmuotoisen arven. Voldemortin luultiin kuolleen, ja pienestä Harrystä tulee velhomaailman elävä legenda. Todellisuudessa Voldemort on henkihievereissään livahtanut pakoon ja kerää voimia palatakseen jälleen velhomaailman hallitsijaksi. Orvoksi jäänyt Harry viedään Albus Dumbledoren käskystä taikuutta vihaavan sukulaisperheensä luo, missä poika kasvatetaan tietämättömänä velhoudestaan. 

Ensimmäisessä kirjassa *[[Harry Potter ja viisasten kivi]]* Harry viettää 11-vuotissyntymäpäiväänsä, kun Tylypahkan tilusten ja avainten vartija Rubeus Hagrid vierailee hänen luonaan. Hän saa kuulla olevansa velho ja tutustuu ensimmäistä kertaa elämässään velhomaailmaan. *Potter*-kirjat sijoittuvat osittain todelliseen maailmaan, kuten Lontooseen, ja osittain velhomaailmaan, joka sijaitsee taikuutta osaamattomilta jästeiltä salattuna heidän maailmansa rinnalla.

Hagridin avulla Harry valmistautuu ja aloittaa ensimmäisen vuotensa Tylypahkassa. Harryn kautta lukija tutustuu ensimmäistä kertaa moniin kirjojen päätapahtumapaikkoihin sekä Ron Weasleyyn ja Hermione Grangeriin, Harryn parhaisiin ystäviin. Koulussa Harry tutustuu esimerkiksi myös taikajuomien opettajaan Severus Kalkarokseen, joka vaikuttaa jostakin syystä inhoavan Harrya ensi näkemästä lähtien. Kirjan juoni huipentuu Harryn toiseen kohtaamiseen lordi Voldemortin kanssa, kun tämä yrittää kaapata kouluun piilotetun viisasten kiven, mutta Harry pysäyttää hänet. voiman.

Toinen kirja *[[Harry Potter ja salaisuuksien kammio]]* kuvaa Harryn toista kouluvuotta Tylypahkassa. Harry ystävineen yrittää selvittää 50 vuotta vanhaa mysteeriä, joka vaikuttaa liittyvän nykypäivän Tylypahkassa tapahtuviin ilkitöihin. Kirjassa kerrotaan lisää Tylypahkan historiasta ja salaisuuksien kammion legendasta. Harry oppii velhomaailmassa vallitsevasta rasismista ja saa tietää Voldemortin halunneen puhdistaa velhomaailman jästisyntyisistä velhoista ja noidista. Harry saa myös selville osaavansa puhua käärmeiden kieltä, jota ovat perinteisesti puhuneet vain itse Salazar Luihuisen perilliset ja lordi Voldemort. Tämän takia Harryn luullaaniin ensin olevan Luihuisen perillinen.  Romaanin lopussa Harry laskeutuu salaisuuksien kammioon pelastaakseen sinne kaapatun Ronin pikkusiskon, Ginnyn, ja kohtaa jälleen Voldemortin, tosin muiston aiheuttamana nuorempana Tom Lomen Valedrona.

Kolmas kirja *[[Harry Potter ja Azkabanin vanki]]* seuraa Harryn kolmatta opintovuotta Tylypahkassa. Se on sarjan teoksista toinen, jossa Harry ei joudu kohtaamaan Voldemortia. Sen sijaan Harry joutuu vaarallisen vankikarkurin, Voldemortin uskollisen palvelijan ja Harryn vanhempien murhissa avustaneen Sirius Mustan tappojahdin kohteeksi. Tylypahkaa vartioimaan asetetut taikaolennot ankeuttajat aiheuttavat Harrylle ongelmia. Ongelmien selvittämiseksi hän etsii apua koulun uudelta opettajalta Remus Lupinilta, jolla on synkkä salaisuus. Kirja huipentuu Harryn ja Siriuksen kohtaamiseen, jonka aikana Harrylle selviää Siriuksen olevan lavastettu syylliseksi oikean syyllisen ollessa Peter Piskuilan, Ronin rotaksi naamioitunut animaagi.

Neljäs kirja *[[Harry Potter ja liekehtivä pikari]]* seuraa Harryn neljättä kouluvuotta. Vastentahtoisesti Harry joutuu mukaan vaarallisiin velhoturnajaisiin. Juoni keskittyy Harryn turnajaiskoetuksiin ja yrityksiin ottaa selvää siitä kuka hänet ilmoitti turnajaisiin. Uusi opettaja, entinen aurori Villisilmä Vauhkomieli opastaa epävarmaa Harrya turnajaisten koetuksissa. Turnajaisten päätteeksi Harry joutuu todistamaan kuinka lordi Voldemort palaa takaisin täysiin voimiinsa valmiina valloittamaan velhomaailman taas omakseen. Lopussa Harry saa myös tietää Vauhkomielen olleen todellisuudessa naamioitunut kuolonsyöjä nimeltään Barty Kyyry nuorempi.

Viidennessä kirjassa *[[Harry Potter ja Feeniksin kilta]]* Harry joutuu kohtaamaan jälleen voimiinsa palanneen Voldemortin. Albus Dumbledore perustaa uudelleen aikoinaan Voldemortia vastaan taistelleen ryhmän, Feeniksin killan, jonka jäseniin kuuluvat esimerkiksi Sirius, Lupin ja Weasleyn perhe. Velhomaailman johto Taikaministeriö ei kuitenkaan ota uskoakseen Harryn tarinaa Voldemortin paluusta. Ministeriö määrää Tylypahkan uudeksi opettajaksi Dolores Pimennon, joka ottaa koulun kovaan komentoon kieltäen muun muassa oppilaita opettelemasta tapoja suojautua pimeyden voimia vastaan. Harry muodostaa yhdessä muiden oppilaiden kanssa ryhmän, joka salassa opiskelee edistyneitä suojautumisloitsuja. Romaani esittelee Luna Lovekivan, Harryn opiskelutoverin. Ensimmäistä kertaa Harry saa myös tietää häntä ja Voldemortia koskevasta ennustuksesta, jonka vuoksi Voldemort yritti alun perin surmata Harryn. Romaani huipentuu Voldemortin kuolonsyöjien ja kiltalaisten väliseen taisteluun Taikaministeriössä.

Kuudennessa kirjassa *[[Harry Potter ja puoliverinen prinssi]]* Voldemort aloittaa velhomaailman vastaisen sodan, jolta Harry on kuitenkin turvassa Tylypahkassa. Romaanin alussa Harry saa käsiinsä vanhan liemikirjan, joka on aikoinaan kuulunut Puoliverinen prinssi -nimimerkkiä käyttäneelle salaperäiselle henkilölle. Hän on kirjoittanut sen sivuille monia uusia ohjeita ja loitsuja, joista kaikki eivät ole aivan harmittomia. Dumbledoren opastuksella Harry saa tietää lisää Voldemortin taustoista ja esimerkiksi hänen kuolemattomuutensa salaisuuden, hirnyrkit. 

Seitsemäs ja viimeinen kirja *[[Harry Potter ja kuoleman varjelukset]]* jatkaa tapahtumien kuvausta siitä mihin kuudes kirja jäi. Dumbledoren kuoleman jälkeen lordi Voldemort ottaa hiljattain hallintaansa Taikaministeriön. Harry, Ron ja Hermione jättäytyvät pois Tylypahkasta etsiäkseen ja tuhotakseen Voldemortin kuolemattomuuden takaavat hirnyrkit. Etsiessään hirnyrkkejä kolmikko oppii lisää Dumbledoren menneisyydestä ja Kalkaroksen todellisista motiiveista. Kirja huipentuu suureen taisteluun Tylypahkassa. Harry, Ron ja Hermione yhdessä Feeniksin killan, Albuksen kaartin ja muiden liittolaistensa kanssa taistelevat Voldemortin joukkoja vastaan. Kun viimeinen hirnyrkki tuhotaan tulee Voldemortista jälleen kuolevainen, ja Harry peittoaa pahan velhon kaksintaistelussa Tylypahkan sisäpihalla. Epilogi kuvaa taistelusta selviytyneiden elämää 19 vuotta taistelun jälkeen ja paljastaa velhomaailman elävän rauhan aikaa. Pääkolmikko on epilogissa saattamassa omia lapsiaan Tylypahkan kouluun. 

### Päähenkilöt

***[[Harry Potter (hahmo)|Harry Potter]]** on kirjasarjan päähenkilö. Lapsena hän joutuu pahan velho Voldemortin murhayrityksen kohteeksi, josta poika kuitenkin selviytyy Voldemortin itsensä menettäessä voimansa. Harryn uskotaan tuhonneen Voldemortin ja hänestä tulee velhomaailman sankari, elävä legenda. Harry kasvaa tietämättömänä velhomaailmasta ilkeiden sukulaistensa luona. Yksitoistavuotissyntymäpäivänään Harry saa tietää olevansa velho ja pääsee opiskelemaan taikuutta Tylypahkaan, missä hän ystävystyy Hermione Grangerin ja Ron Weasleyn kanssa. Voldemort palaa kuitenkin piinaamaan Harrya ja velhomaailmaa, ja Harryn on jälleen taisteltava pahaa velhoa vastaan. Kirjasarjaan perustuvissa elokuvissa Harrya esittää Daniel Radcliffe.

***[[Hermione Granger]]** on toinen Harryn parhaista ystävistä. Hän on lähtöisin jästiperheestä ja on perheensä ainoa taikakykyinen. Myös Hermione opiskelee Tylypahkassa ja kuuluu Rohkelikon tupaan. Hermione on hyvin älykäs ja menestyy erittäin hyvin koulussa. Hän pitää opiskelua tärkeänä ja yrittää usein saada parhaita ystäviään Harrya ja Ronia keskittymään enemmän opintoihinsa. Hänestä ja hänen tietoudestaan on paljon apua Harrylle pojan kamppaillessa Voldemortia vastaan. Velhomaailmassa Hermione joutuu joskus kiusatuksi siksi että on jästisyntyinen eikä lähtöisin velhoperheestä. Hermione perustuu osittain Rowlingiin itseensä. Kirjasarjaan perustuvissa elokuvissa Hermionea esittää Emma Watson.

***[[Ron Weasley]]** on toinen Harryn parhaista ystävistä. Hän on lähtöisin Weasleyn suuresta, puhdasverisestä velhoperheestä. Osa velhomaailmaa halveksii perhettä näiden köyhyyden takia ja pitää heitä pettureina, sillä nämä veljeilevät esimerkiksi jästisyntyisten kanssa. Perheen varattomuus hävettää usein myös Ronia itseään. Ron ystävystyy Harryn kanssa ensimmäisenä koulupäivänä ja on Harryn ensimmäinen ystävä. Ronista tulee Hermionen ohella Harryn paras ystävä, joka auttaa Harrya taistelussa Voldemortia vastaan. Ron kuuluu Hermionen ja Harryn tavoin Rohkelikon tupaan, mutta ei ole kovin innostunut opiskelusta luottaen usein Hermionen apuun kotitehtävissä. Kirjasarjaan perustuvissa elokuvissa Ronia näyttelee Rupert Grint.

### Tapahtumapaikat

*Harry Potter* sijoittuu sekä todelliseen maailmaan, kuten Lontooseen, mutta myös jästeiltä salassa pidettyyn maagiseen velhomaailmaan. Yksi kirjojen tärkeimmistä tapahtumapaikoista on Tylypahkan noitien ja velhojen koulu, jossa Harry ja kumppanit opiskelevat. Suurin osa kirjojen tapahtumista sijoittuu Tylypahkaan. Tylypahkan lähellä sijaitsee Tylyahon kylä, jossa koululaiset saavat silloin tällöin vierailla. 

Lontoossa sijaitsevat esimerkiksi velhomaailmaa johtavan Taikaministeriön toimitilat, Pyhän Mungon taikatautien ja -vammojen sairaala ja Laituri 9 3/4, jolta lähtee Tylypahkaan menevä juna. Lontoossa sijaitsee myös Viistokuja, noitien ja velhojen katu, mistä voi hankkia erilaisia taikatarvikkeita. Viistokujalle pääsee hormipulveria käyttämällä tai Vuotava noidankattila -nimisestä pubista. Viistokujalla on myös Irveta-pankki, jossa velhot ja noidat säilyttävät rahojaan.

## Filmatisoinnit

Vuonna 1999 Rowling myi kirjasarjan elokuva- ja oheistuoteoikeudet yhdysvaltalaiselle Warner Bros. -elokuvayhtiölle saaden oikeuksista tiettävästi miljoona puntaa. Rowlingin vaatimuksesta elokuvissa säilyi brittiläinen sävy, ja esimerkiksi näyttelijöiden tuli olla brittiläisiä. Hän salli kuitenkin myös irlantilaiset näyttelijät sekä ranskalaiset ja itä-eurooppalaiset näyttelijät niiden hahmojen rooleihin, joiden oli kirjoissa kuvattu olevan kotoisin kyseisistä paikoista. Elokuvien nimiroolin sai Daniel Radcliffe, ja hänen parhaita ystäviään Ronia ja Hermionea valittiin esittämään Rupert Grint ja Emma Watson. Elokuvien ohjaajat ovat vaihtuneet usein, mutta ne on sarjan viidettä osaa lukuun ottamatta käsikirjoittanut Steve Kloves. Viidennen osan käsikirjoitti Michael Goldenberg. 

Ensimmäisen, vuonna 2001 ensi-iltansa saaneen elokuvan *[[Harry Potter ja viisasten kivi (elokuva)|Harry Potter ja viisasten kivi]]* ohjasi yhdysvaltalainen Chris Columbus. Columbus ohjasi myös sarjan toisen elokuvan *[[Harry Potter ja salaisuuksien kammio (elokuva)|Harry Potter ja salaisuuksien kammio]]*, joka ilmestyi vuonna 2002. Hän ei jatkanut ohjaajana sarjan kolmannessa osassa *[[Harry Potter ja Azkabanin vanki (elokuva)|Harry Potter ja Azkabanin vanki]]* (2004) vaan hänen sijastaan elokuvan ohjasi meksikolainen Alfonso Cuarón. 

Neljännen elokuvan *[[Harry Potter ja liekehtivä pikari (elokuva)|Harry Potter ja liekehtivä pikari]]* tuotanto alkoi ennen kolmannen elokuvan ilmestymistä, joten Cuarónin sijasta sen ohjaajaksi valittiin Mike Newell. Neljäs elokuva sai ensi-iltansa vuonna 2005. Newell kieltäytyi ohjaamasta sarjan viidettä elokuvaa *[[Harry Potter ja Feeniksin kilta (elokuva)|Harry Potter ja Feeniksin kilta]]* (2007), joten uudeksi ohjaajaksi valittiin David Yates. Yates ohjasi myös kuudennen *Potter*-elokuvan *[[Harry Potter ja puoliverinen prinssi (elokuva)|Harry Potter ja puoliverinen prinssi]]*, joka sai ensi-iltansa heinäkuussa 2009. Kirjasarjan viimeiseen osaan perustuva *[[Harry Potter ja kuoleman varjelukset (elokuva)|Harry Potter ja kuoleman varjelukset]]* jaettiin kahteen osaan, joista ensimmäinen ilmestyi marraskuussa 2010 ja toinen heinäkuussa 2011. Elokuvasarjan kuudennenkin elokuvan ohjannut David Yates ohjasi kummatkin osat.

Elokuvasarja on menestynyt taloudellisesti hyvin. Viidestä *Harry Potter* -elokuvasta syyskuuhun 2007 mennessä koostuva sarja nousi euromääräisesti maailman kaikkien aikojen myydyimmäksi elokuvasarjaksi. The Guardian -lehden mukaan elokuvat ovat keränneet yhteensä jo 3,3 miljardia euroa.

Vuonna 2016 sai ensi-iltansa Rowlingin käsikirjoittama spin-off-elokuva *[[Ihmeotukset ja niiden olinpaikat (elokuva)|Ihmeotukset ja niiden olinpaikat]]*, joka sijoittuu *Potter*-universumiin 1920-luvulle. Jatko-osa *[[Ihmeotukset: Grindelwaldin rikokset]]* sai ensi-iltansa vuonna 2018, ja kolmas osa *[[Ihmeotukset: Dumbledoren salaisuudet]]* vuonna 2022. Sarjasta oli tarkoitus tulla viisiosainen, mutta neljäs ja viides osa peruttiin kolmannen elokuvan heikon taloudellisen menestyksen vuoksi.

## Suosio ja rahallinen menestys

Harry Potter -tuotemerkki on osoittautunut tuottoisaksi. Markkinoille on ilmaantunut kirjojen ja elokuvien lisäksi erilaisia oheistuotteita, kuten muovisia taikasauvoja tai Harry Potter -figuureja. Myös kirjat ja elokuvat ovat tuottaneet tekijöilleen huomattavan määrän rahaa, sillä pelkästään Harry Potter -kirjoja on myyty maailmanlaajuisesti yli 450 miljoonaa kappaletta ja vuoteen 2013 mennessä niitä oli käännetty 73 eri kielelle. Joidenkin arvioiden mukaan Rowlingista on kirjojensa myötä tullut rikkaampi kuin kuningatar Elisabet II:sta. Hän on Hollywoodin toiseksi rikkain nainen Oprah Winfreyn jälkeen.

Rowling oli ensimmäinen romaanikirjailija, jolla oli *New York Timesin* bestsellerlistalla neljän eniten myydyn joukossa kolme teosta 16 viikkoa. Neljännestä ja viidennestä kirjasta oli molemmista otettu siihen mennessä suurimmat kirjojen ensipainokset: *Liekehtivästä pikarista* 4,8 miljoonaa (3,8 miljoonaa USA:han, loput Britanniaan) ja *Feeniksin killasta* 8,5 miljoonaa kappaletta. Esimerkiksi *Liekehtivän pikarin* painosmäärä oli 40 kertaa enemmän kuin mitä bestseller-listoilla yleensä olevista otetaan ja sitä oli varattu etukäteen 5,3 miljoonaa kappaletta. Se oli niin muodoin myös nopeimmin myyty kirja: pari päivää ilmestymisensä jälkeen 3,8 miljoonan kappaleen painoksesta oli myyty kolme miljoonaa kappaletta.

Harry Potterista on tullut kansainvälinen menestys ja J. K. Rowlingista kansainvälinen kuuluisuus. Harry Potterin suosiota kuvaamaan käytetään joskus epävirallisesti sanaa *Pottermania*. Kirjojen hahmot ovat saaneet uuden elämän myös fanifiktiossa.

## Kritiikki
Harry Potter -kirjoja kohtaan on esitetty kritiikkiä katolisen kirkon suunnalta. Paavi Benedictus XVI on ilmoittanut, ettei pidä Harry Potter -sarjasta ja että Potter-kirjat jäytävät ”*kristityn sielua ennen kuin se on ehtinyt kunnolla kehittyä*”. 

Kirjailija J. K. Rowling on myös haastettu oikeuteen plagioinnista. Yhdysvaltalainen kirjailija Nancy Stouffer syytti Rowlingia oman kirjansa plagioinnista ja nosti häntä vastaa kanteen Yhdysvalloissa. Oikeus päätti jutun Rowlingin hyväksi. Oikeudenkäynti oli osasyy siihen, että sarjan viides kirja valmistui odotettua myöhemmin.

### Kirjailijan transnäkemyksiin liittyvä kritiikki
Kirjailija J. K. Rowlingin vuodesta 2019 alkaen esittämät transkriittiset näkemykset ovat vaikuttaneet Harry Potter -sarjan vastaanottoon. Rowling on muun muassa kyseenalaistanut transnaisten naiseuden, verrannut nuorten sukupuolta vahvistavaa hoitoa käännytyshoitoon ja lobotomioihin ja perustanut transnaiset poissulkevan kriisikeskuksen. Monet transsukupuoliset fanit, joille kirjasarja oli ollut merkityksellinen lapsuudessa, ovat kokeneet Rowlingin lausunnot petoksena kirjojen hyväksynnän ja erilaisuuden arvostamisen teemoja kohtaan.

Rowlingin näkemykset ovat johtaneet boikotteihin ja irtisanoutumisiin Harry Potter -brändistä. Vuonna 2022 kirjoihin perustuva urheilulaji huispaus (quidditch) vaihtoi nimensä quadballiksi osittain siksi, että lajin kansainväliset järjestöt halusivat irrottautua Rowlingista ja hänen transvastaisista kannoistaan. Vuonna 2023 Seattlen Museum of Pop Culture poisti Rowlingin mainitsemisen Harry Potter -näyttelyistään vedoten hänen transfobisiin näkemyksiinsä. Kesäkuussa 2025 useat yhdysvaltalaiset kirjakaupat, kuten San Franciscon Booksmith ja Fabulosa Books, lopettivat Rowlingin kirjojen myynnin sen jälkeen, kun Rowling ilmoitti perustavansa transoikeuksien rajoittamiseen tähtäävän rahaston. Kirjakaupat suosittelivat asiakkailleen kirjojen hankkimista käytettyinä.

## Videopelit
Electronic Arts ja Traveller’s Tales ovat julkaisseet Harry Potter -kirjasarjaan perustuvia videopelejä.

#*[[Harry Potter ja viisasten kivi (videopeli)|Harry Potter ja viisasten kivi]]* – 2001
#*[[Harry Potter ja salaisuuksien kammio (videopeli)|Harry Potter ja salaisuuksien kammio]]* – 2002
#*[[Harry Potter ja Huispauksen MM-kisat]]* – 2003
#*[[Harry Potter ja Azkabanin vanki (videopeli)|Harry Potter ja Azkabanin vanki]]* – 2004
#*[[Harry Potter ja liekehtivä pikari (videopeli)|Harry Potter ja liekehtivä pikari]]*– 2005
#*[[Harry Potter ja Feeniksin kilta (videopeli)|Harry Potter ja Feeniksin kilta]]* – 2007
#*[[Harry Potter ja puoliverinen prinssi (videopeli)|Harry Potter ja puoliverinen prinssi]]* – 2009
#*[[Lego Harry Potter: Years 1–4]]* – 2010
#*[[Lego Harry Potter: Years 5–7]]* – 2011
#*[[Harry Potter ja kuoleman varjelukset (videopeli)|Harry Potter ja kuoleman varjelukset osa 1]]* – 2010 
#*[[Harry Potter ja kuoleman varjelukset (videopeli)|Harry Potter ja kuoleman varjelukset osa 2]]* – 2011
Nianticin ja WB Games San Franciscon kehittämä lisätyn todellisuuden mobiilipeli *[[Harry Potter: Wizards Unite]]*.

Vuonna 2023 julkaistiin Avalanche Softwaren kehittämä *[[Hogwarts Legacy]]*.

## Lähteet
* 

### Viitteet

## Kirjallisuutta
* 
* 
* 
* 
* 
* 
* 
* 
* 
* 

## Aiheesta muualla

* Tammen Harry Potter -sivut
* Warner Brosin Harry Potter -sivut 
* Bloomsburyn Harry Potter -sivut  
* Harry Potter -fanit
* Harry Potter Bibliography 
* HP-lexicon 
* Potterwiki
* Ylen Elävä arkisto: Harry Potter -huumaa
* Yle.fi: Ensimmäinen Harry Potter julkaistiin 20 vuotta sitten – sen jälkeen nuorille kirjoitettuihin kirjoihin tulivat vähemmistöt ja realismi